Griep of Influensa is 'n akute en hoogs aansteeklike siekte wat onverwags en onverklaarbaar toeslaan. In die dae voor wetenskaplike geneeskunde is dit dikwels toegeskryf aan die "vreemde magte" wat die planete glo op die mens uitgeoefen het. In die tydperk toe Robert Koch en Louis Pasteur bewys het dat sekere siektes deur bakterieë veroorsaak word, het die wetenskaplike Richard Pfeiffer beweer dat 'n spesifieke bakterie, wat tans as Haemophilus influenzae bekend staan, die oorsaak is van griep-epidemies.
Die griepvirus tas die asemhalingsweë aan, veral die lugpyp. Die eerste simptome is gewoonlik 'n toe of loperige neus, seer keel, droë hoes, hoofpyn en warm en koue koors. Wanneer die virus sy loop neem, kan dit aanleiding gee tot hoë koors, spier- en gewrigspyne en aptytverlies. Omdat daar geen geneesmiddel is teen griep nie, word pasiënte gewoonlik aangeraai om drie tot vier dae lank in die bed te bly, pynstillers op voorgeskrewe tye te neem en baie vloeistof in te neem. In ongekompliseerde gevalle van die siekte sal die koors ná 'n paar dae na normaal daal en die pyne verdwyn. In sommige gevalle word 'n griepaanval deur 'n depressiewe gemoedstoestand gevolg en gevoelens van lusteloosheid en terneergedruktheid kan die volkome herstel van die pasiënt tot vier weke lank vertraag. Die grootste gevaar van griep is dat sekondêre bakteriële of virusinfeksies kan ontstaan en dat 'n pasiënt longontsteking kan ontwikkel. Dit is sulke infeksies wat aanleiding gee tot griepsterftes.
Griep is 'n uiters aansteeklike siekte. Mense wat aangesteek word, dra die virus in hul neus en keel rond, en wanneer hulle praat, hoes, nies of asemhaal, versprei hulle die virusse in die lug rondom hulle. Enigiemand in die omgewing wat die virusse inasem, kan aangesteek word en 'n griepaanval kry. Die inkubasietydperk, dit wil sê die periode tussen die infeksie en die eerste tekens van die siekte, duur omtrent twee dae.
In 1986 het 'n Nederlander baie ernstige longontsteking ontwikkel nadat hy met 'n varkvirus geïnfekteer is, en in 1977 het 'n soortgelyke virus 'n aantal mense in New Jersey in die VSA aangetas.
In 1997 is die wêreld die skrik op die lyf gejaag deur so 'n griepvirus wat agtien mense in Hongkong aangetas het; ses van hulle is dood. Hierdie virus het skynbaar sy oorsprong in hoenders gehad.
Volgens hierdie wetenskaplikes word daar reeds sedert 1977 in spanning gewag op die verskyning van die volgende "nuwe" griepvirus wat, soos 'n tydbom, enige tyd kan ontplof.